La determinació de la jornada i l'horari de treball que ha de fer el seu personal constitueix una manifestació de la potestat organitzativa de l'Administració de la Generalitat que, de conformitat amb l'article 108.2.g) del Decret legislatiu 1/1997, de 31 d'octubre, pel qual s'aprova el Text únic de la Llei de la funció pública de l'Administració de la Generalitat, pot establir, en cada moment, la jornada i l'horari més convenients en funció de la millor atenció als administrats, dels objectius assenyalats en els serveis i de les necessitats o el bon funcionament dels serveis públics.
L'Acord general sobre condicions de treball del personal de l'àmbit d'aplicació de la Mesa General de Negociació de l'Administració de la Generalitat de Catalunya, subscrit el passat 12 de juliol entre l'Administració de la Generalitat i les organitzacions sindicals CCOO, IAC, CEMSATSE, UGT i CSI-CSIF inclou, entre altres, un seguit d'importants innovacions en relació amb l'horari i la jornada de treball del personal, les vacances i el permís per a assumptes personals, juntament amb altres mesures de caire més social.
Amb una clara voluntat de millorar les condicions de treball del personal, que les faci compatibles amb la satisfacció dels interessos generals i la millora dels serveis públics, aquest Decret incorpora a la normativa de la funció pública de l'Administració de la Generalitat les mesures recollides en l'Acord de funcionaris esmentat, que signifiquen una profunda reorganització del sistema de jornada i horari establert pels decrets 173/1996, de 23 de maig, sobre jornada i horari de treball, vacances i permís per maternitat del personal funcionari al servei de l'Administració de la Generalitat de Catalunya, i 226/1997, de 2 de setembre, pel qual s'estableixen normes complementàries sobre jornada i horari de treball del personal funcionari al servei de l'Administració de la Generalitat de Catalunya.
En aquest sentit, el punt 7.1 de l'esmentat Acord estableix els col·lectius de personal als quals són d'aplicació les noves modalitats de jornada, horari, vacances i permisos, remetent-se a l'àmbit d'aplicació dels decrets esmentats.
Així, amb l'objectiu de millorar i ampliar l'horari d'atenció al públic i optimitzar la disponibilitat de temps per als funcionaris, es preveu que la jornada ordinària de treball, llevat de les excepcions que s'estableixin per necessitats del servei, es desenvolupi en dos horaris per a tots els llocs de treball del personal funcionari, i que el personal pugui optar entre un horari o l'altre sempre que es garanteixi la prestació adequada dels serveis.
Així mateix, a l'efecte de garantir una adequada prestació i la coordinació dels serveis i del personal, s'estableix una jornada de dedicació especial, d'acord amb la prestació eficaç del servei en l'àmbit de cada unitat orgànica.
Igualment, i amb la finalitat d'implantar la reducció de jornada en l'àmbit del personal a què s'ha fet referència, es preveu que per interès particular del funcionari, aquest pugui sol·licitar, en determinades condicions, una reducció de la jornada.
D'altra banda, es recullen altres mesures rellevants encaminades a fer efectiva la protecció de la família, com ara la possibilitat que els funcionaris amb fills menors de dotze anys puguin entrar a treballar diàriament fins a les 9.30 hores.
S'estableix una nova regulació de les vacances i, com a conseqüència de la nova distribució horària, es regula el gaudiment dels dies de permís per a assumptes personals que es pot fer de forma fraccionada i, si s'escau, per hores.
En conseqüència, atès que s'han dut a terme els tràmits sindicals corresponents, d'acord amb la normativa sobre negociació col·lectiva i participació en la determinació de les condicions de treball dels empleats públics, d'acord amb el dictamen de la Comissió Jurídica Assessora, a proposta del conseller de Governació i Relacions Institucionals i de conformitat amb el Govern,
1.1 Aquest Decret és aplicable al personal al servei de l'Administració de la Generalitat que presta serveis en règim de dret administratiu als departaments de la Generalitat, als seus organismes autònoms administratius, a les entitats gestores de la Seguretat Social i a les entitats autònomes de caràcter comercial, industrial i financer, i que ocupa llocs reservats al personal funcionari.
1.2 Les normes contingudes en aquest Decret sobre jornada, horaris i vacances tenen caràcter supletori, respecte al personal que presta serveis en entitats de dret públic de la Generalitat, sempre que sigui compatible amb el règim específic de l'entitat.
2.1 Resta exclòs de l'àmbit d'aplicació d'aquest Decret el personal amb funcions docents, sanitàries, assistencials, veterinàries i penitenciàries, que es regeix per les seves normes, pactes o acords específics.
2.2 Així mateix, en resten exclosos el personal al servei de l'Administració de justícia, el personal del cos de bombers, el personal del cos d'agents rurals, el personal del cos de mossos d'esquadra, el personal estatutari i la resta de col·lectius que presten serveis no administratius i que per la seva especificitat tenen normes especials, pactes o acords específics.
2.3 Així mateix, resta exclòs de l'àmbit d'aplicació el personal que presta serveis a l'Administració de la Generalitat mitjançant un contracte de naturalesa laboral, el qual es regeix pel que disposen les normes del conveni col·lectiu que li sigui aplicable.
La jornada ordinària pròpia de l'Administració de la Generalitat per al personal inclòs en l'àmbit d'aplicació d'aquest Decret és de 37 hores i 30 minuts en còmput setmanal.
La jornada de dedicació especial comporta la realització d'un total de 40 hores en còmput setmanal, sens perjudici dels increments que ocasionalment es poden produir per atendre el funcionament regular dels serveis per raó de la naturalesa especial d'aquest règim.
En el període comprès entre l'1 de juny i el 15 de setembre, ambdós inclosos, la jornada ordinària és de 35 hores setmanals en còmput setmanal i de 37 hores i 30 minuts en jornada de dedicació especial.
Horaris de treball en jornada ordinària
La jornada ordinària es desenvolupa, llevat de les excepcions que s'estableixin, en els horaris generals especificats als articles següents, segons les necessitats dels serveis i els interessos del personal.
7.1 Horari de permanència obligatòria: de 9 a 14 hores al matí, de dilluns a divendres.
Horari flexible: el temps que resta, 2 hores i 30 minuts diàries, és flexible des de les 15 hores fins a les 19 hores, de dilluns a divendres.
7.2 Es pot optar per recuperar prèviament les 2 hores i 30 minuts corresponents a les tardes dels divendres durant la mateixa setmana, entre les 8.30 i les 9 hores dels matins laborables, i a partir de les 17.30 hores fins a les 19 hores, un cop complerta la jornada obligatòria laboral de tarda de 2 hores i 30 minuts.
En el cas que s'opti per la recuperació obligatòria prèvia i s'hagin recuperat menys de 2 hores i 30 minuts, el personal pot optar per avançar la sortida del divendres a la tarda en un temps igual a la recuperació horària feta prèviament durant la mateixa setmana.
Opcionalment l'hora d'entrada diària pot ser entre les 8.30 i les 9 hores.
Si aquest temps no s'utilitza per recuperar el corresponent a les tardes dels divendres, es pot avançar l'hora de sortida a la tarda en el mateix període de temps treballat al matí, de tal manera que es produeixi una compensació diària de l'horari.
7.3 Sens perjudici del que estableix l'article 15, la realització de l'horari primer comporta, com a mínim, el compliment estricte de 7 hores 30 minuts diaris, llevat que s'opti per substituir les 2 hores 30 minuts corresponents a les tardes dels divendres, opció que implica la recuperació obligatòria prèvia d'aquestes hores durant la mateixa setmana.
Aquest horari consisteix en compactar la jornada de manera que es treballi tots els matins i un mínim de dues tardes a la setmana i, amb l'objectiu de millorar la prestació del servei públic, ha de tendir a assegurar una presència continuada del personal des de les 9 fins a les 18 hores de dilluns a dijous i garantint la prestació dels serveis essencials durant la tarda dels divendres.
Aquest horari es pot realitzar acollint-se a una d'aquestes dues opcions:
–entre les 15 i les 19 hores, amb una hora de descans obligatori entre les 15 i les 16.30 hores, els dilluns, dimecres i divendres.
–entre les 18 i les 19 hores, els dimarts i els dijous.
–entre les 15 i les 19 hores, amb una hora de descans obligatori entre les 15 i les 16.30 hores, els dimarts, dijous i divendres.
–entre les 18 i les 19 hores, els dilluns i els dimecres.
9.1 En el període comprès entre l'1 de juny i el 15 de setembre, l'horari de permanència obligatòria serà de 8 a 15 hores, de dilluns a divendres, llevat dels llocs de treball que tinguin fixat un horari especial o un horari de dedicació especial, d'acord amb el que estableix l'article 11.3, o quan, per necessitats dels serveis, sigui necessari efectuar l'horari esmentat d'una altra manera.
9.2 Si les necessitats organitzatives ho permeten, els secretaris generals dels departaments poden autoritzar al personal que ho sol·liciti la realització de la jornada d'estiu en horari de matí i tarda, amb un màxim de set hores diàries.
10.1 En les unitats, oficines, centres i llocs de treball en què per les seves característiques especials l'horari requereixi adaptacions específiques per garantir el funcionament correcte del servei, el secretari general corresponent pot fixar amb caràcter provisional, per un període màxim de sis mesos, una jornada o un horari diferent de l'establert per a cada lloc a les relacions de llocs de treball del personal funcionari.
10.2 Aquestes modificacions de la jornada o l'horari s'han de comunicar amb la seva motivació i amb especificació de la seva temporalitat a la Direcció General de la Funció Pública i, quan hagin de tenir caràcter permanent, s'han d'incorporar a les relacions de llocs de treball a petició del departament interessat, d'acord amb el procediment reglamentàriament establert.
10.3 Si les relacions de llocs de treball estableixen un horari especial per a un lloc de treball, la fixació concreta del que ha de realitzar el funcionari que l'ocupi correspon al secretari general del departament.
Aquest horari especial s'ha de comunicar a la Inspecció General de Serveis de Personal del Departament de Governació i Relacions Institucionals.
Jornada i horari de dedicació especial
11.1 Als efectes de garantir una adequada prestació i coordinació dels serveis i del personal, per acord del Govern es pot establir que determinats llocs de treball tinguin una jornada de dedicació especial de 40 hores setmanals i de 37 hores i 30 minuts en jornada d'estiu.
11.2 La fixació de la jornada de dedicació especial ha de constar a la relació de llocs de treball.
11.3 L'horari establert en aquest article comporta el compliment de 8 hores diàries, llevat del període en què es realitza la jornada d'estiu, durant el qual s'han de complir 7 hores i 30 minuts diàries.
Això no obstant, correspon al secretari general del departament la determinació concreta i específica de la forma de realització de l'horari i/o la possibilitat de recuperació prèvia de les hores corresponents al divendres a la tarda, segons les peculiaritats de cada lloc de treball i les necessitats dels serveis.
11.4 La realització d'aquest tipus de jornada comporta el dret a percebre un complement específic, l'import del qual és fixat pel Govern, i que ha d'incloure el factor de dedicació especial.
També ha d'incloure el factor d'incompatibilitat per a l'exercici d'altres activitats públiques o privades, llevat de les activitats compatibles que estableix el capítol 2 de la Llei 21/1987, de 26 de novembre, d'incompatibilitats del personal al servei de la Generalitat i les de professor associat a temps parcial.
11.5 La realització de la jornada i l'horari de dedicació especial i l'atribució del complement específic corresponent s'han de reflectir en les relacions de llocs de treball.
11.6 El compliment de la realització de la jornada i horari en règim de dedicació especial comporta un rigorós control per part dels responsables directes del control de l'horari, sens perjudici de la supervisió superior dels secretaris generals, directors generals, delegats territorials o assimilats.
Subordinació a les necessitats del servei
Els horaris que s'estableixen en aquest Decret resten subordinats a les necessitats i al bon funcionament dels serveis públics i es podran realitzar sempre que es garanteixi la prestació adequada dels serveis.
Garantia de la continuïtat de la prestació dels serveis públics
13.1 Per tal de millorar el servei públic, i amb l'objectiu d'ampliar els horaris d'atenció i/o informació al públic, les opcions horàries establertes en aquest Decret han de tendir a assegurar una presència continuada més gran de personal des de les 9 hores fins a les 18 hores, de dilluns a dijous.
13.2 En tot cas, els divendres a la tarda han de quedar coberts els serveis que els secretaris generals considerin com a essencials per garantir l'adequada prestació dels serveis públics.
13.3 El personal que opti pel segon horari haurà de triar entre l'opció A o B, supeditat a les necessitats del servei, de manera que a cada unitat administrativa es garanteixi un repartiment equitatiu de les dues opcions per mantenir la prestació del servei les tardes de dilluns a dijous.
13.4 Als efectes del que estableixen els apartats anteriors s'han d'elaborar, amb periodicitat anual, en cada unitat orgànica, oficina o centre de treball uns quadres de planificació dels horaris que ha de fer el personal que hi presta serveis, els quals són aprovats pel respectiu secretari general.
El personal pot disposar, si ho desitja, d'una pausa de vint minuts, computable com de treball efectiu, durant l'horari de permanència obligatòria de matí.
D'aquesta pausa es gaudeix amb caràcter general entre les 10 i les 12 hores.
Personal amb fills menors de dotze anys
15.1 No obstant el que han establert els articles anteriors, el personal amb un fill de menys de dotze anys pot optar per entrar a treballar diàriament fins a les 9.30 hores.
15.2 El temps que deixi de treballar entre les 9 i les 9.30 hores l'ha de recuperar durant la mateixa setmana en la part de l'horari flexible.
En el cas que dos funcionaris siguin cònjuges o membres d'una parella de fet, només un d'ells pot exercir aquest dret pel mateix subjecte causant.
15.3 En el cas que el funcionari gaudeixi d'una reducció de jornada, la recuperació del temps que s'hagi utilitzat d'acord amb l'apartat 1 s'ha de fer un cop finalitzada la seva jornada laboral diària obligatòria.
Als efectes d'aquest Decret, s'entén per horari de tarda el període de temps que s'inicia a partir de les 15 hores.
17.1 Als efectes d'homogeneïtzar el càlcul de la jornada setmanal en els diferents règims d'horaris, cada dia festiu oficial aprovat pel Departament de Treball, o si s'escau, les tardes festives, als efectes de compliment de la jornada computen com a realment treballades les hores corresponents a l'horari de permanència obligatòria en cada cas.
17.2 Són tardes festives les anteriors a les festivitats de Divendres Sant, Nadal, Cap d'any, Reis, la festa major local i la tarda de Sant Jordi així com les que siguin en endavant pactades en el si de la Mesa Sectorial de personal d'administració i tècnic, amb un màxim de cinc, les quals, per al càlcul de la jornada setmanal, es computaran, a raó de 2 hores i trenta minuts, tenint en compte el que s'estableixi en el corresponent pacte sindical.
17.3 A proposta dels departaments, la Secretaria General d'Administració i Funció Pública ha de determinar, als efectes d'un coordinació adequada, els serveis essencials que s'hagin de prestar durant les tardes festives, en l'àmbit de l'Administració de la Generalitat.
Control de l'horari i justificació d'absències
Responsables del control de l'horari
18.1 Els caps de les diferents unitats i els de les unitats de personal, en coordinació amb les inspeccions de serveis ordinàries de cada departament, organisme o entitat són responsables directes del control del compliment de la jornada i l'horari dels funcionaris que en depenen, sens perjudici de la supervisió superior per part dels secretaris generals, directors generals, delegats territorials o assimilats.
18.2 En les unitats orgàniques que estiguin físicament segregades de la secretaria general, direcció general, delegacions o similars i ubicades en altres edificis de la mateixa localitat o d'una altra localitat, o en el cas de personal que presti serveis en centres no burocràtics (educatius, culturals, assistencials i d'altres), la responsabilitat del control directe de la jornada i l'horari correspon al cap del centre, sens perjudici de les competències que corresponen als òrgans esmentats en el paràgraf anterior.
18.3 Així mateix, el personal que ocupa càrrecs de comandament o assimilats ha de col·laborar amb els òrgans esmentats en els paràgrafs anteriors en l'exercici de les funcions sobre control de la jornada i l'horari del personal que tinguin adscrit.
18.4 El control respecte del personal que no realitza sempre les tasques al seu centre de treball correspon al seu cap directe.
19.1 El control del compliment de la jornada i l'horari pel personal es fa mitjançant rellotges de control horari o altres mitjans informàtics i telemàtics que es considerin adequats.
19.2 En les unitats orgàniques on no sigui possible o el nombre de funcionaris no justifiqui la utilització de noves tecnologies, es poden utilitzar comunicats de firma o altres mitjans que siguin adequats.
Sens perjudici que el secretari general del departament estableixi altres procediments, els comunicats de firma s'han de retirar en el mateix moment en què s'acompleix l'hora d'entrada, i posar-se a disposició del personal cinc minuts abans de l'hora de sortida, sense que això admeti cap tipus de flexibilitat.
Els funcionaris que arribin amb retard han de signar els comunicats davant la persona que es designi per a aquesta tasca, la qual ha de fer constar el retard hagut.
Als comunicats de firma s'hi han de fer constar les absències i si han estat justificades o no.
19.3 Així mateix, en el cas del personal que no realitza sempre les tasques al seu centre de treball, es poden utilitzar diaris d'operacions o d'activitats, en els quals s'han de fer constar les hores setmanals invertides i les activitats desenvolupades.
19.4 Mensualment, els responsables directes del control de la jornada i l'horari que s'han esmentat han d'elevar un informe al secretari general del departament sobre el compliment de la jornada i l'horari, les absències registrades i el motiu, les autoritzacions concedides pels caps competents i qualsevol altra incidència en matèria de jornada i horari del personal que en depèn.
A l'efecte d'una coordinació adequada, els secretaris generals dels departaments han de tenir els informes a disposició de la Inspecció General de Serveis de Personal.
20.1 Les absències durant la jornada només es poden produir per necessitats del servei sempre que prèviament hagin estat autoritzades, per raons d'urgència inexcusable que s'ha de justificar prèviament davant del cap de la unitat orgànica corresponent i durant la pausa de vint minuts regulada a l'article 14.
20.2 Les absències, faltes de puntualitat i de permanència degudes a malaltia o incapacitat les ha de justificar l'interessat als seus superiors, els quals ho han de notificar a la unitat de personal corresponent i poden ser comprovades per l'Administració.
20.3 La presentació dels comunicats de baixa per malaltia o accident expedits pel facultatiu competent és obligatòria des del moment en què es produeix el fet causant i, en tot cas, en el termini de tres dies des de la seva expedició.
L'obligatorietat de presentació dels comunicats de baixa, com dels seus models corresponents i dels comunicats de confirmació, s'han d'ajustar al que estableix el sistema de previsió social al qual està acollit el funcionari.
20.4 Per les absències degudes al permís per maternitat i paternitat, adopció i acolliment, no cal la presentació del comunicat de continuació de la baixa.
Reducció de la jornada per interès particular
21.1 El personal funcionari pot sol·licitar, per interès particular, la reducció de la jornada en un terç o la meitat, amb la reducció proporcional de les seves retribucions.
A la sol·licitud el funcionari hi concretarà la forma en què desitja que sigui aplicada la reducció de jornada sobre el seu horari.
21.2 No es pot reconèixer aquesta reducció de la jornada al personal que ocupa llocs de treball de nivell de complement de destinació igual o superior a 24.4 ni al personal que presta serveis en règim de dedicació especial.
21.3 Un cop concedida la reducció de la jornada per interès particular, el personal no pot sol·licitar acollir-se de nou a la jornada completa fins transcorregut un any des de l'inici de la reducció i s'ha de mantenir un any com a mínim en jornada completa.
21.4 La concessió de la reducció de la jornada per interès particular resta subordinada a les necessitats dels serveis i és subjecta al règim que estableix la Llei 21/1987, de 26 de novembre, d'incompatibilitats del personal al servei de l'Administració de la Generalitat.
22.1 Les vacances anuals retribuïdes són d'un mes de durada per cada any complet de servei, o la part proporcional que correspongui quan el temps realment treballat és inferior a l'any, i se'n gaudeix normalment, si les necessitats dels serveis ho permeten, en el període comprès entre l'1 de juliol i el 15 de setembre.
Les vacances es poden fer en altres períodes amb l'autorització prèvia o per decisió dels secretaris generals corresponents, a sol·licitud del funcionari o quan a la unitat on està adscrit s'hagi de mantenir el nivell de prestació dels serveis o es vegin incrementades les seves tasques, precisament durant el període assenyalat al paràgraf anterior.
22.2 Les vacances es poden fer en un sol període o en dos, a elegir per l'interessat d'acord amb les necessitats dels serveis.
Si les vacances es fan en un sol període i la data d'inici és el dia 1, la seva durada és la del mes de què es tracti, garantint, si s'escau, el gaudiment de 30 dies naturals consecutius.
En el cas que no s'iniciïn el dia 1, les vacances es fan de data a data de manera que el personal s'ha de reincorporar al seu lloc de treball el mateix dia del mes següent al qual s'han iniciat.
Si en el mes de la incorporació no hi ha data equivalent a la d'inici de les vacances, el personal s'ha de reincorporar el primer dia hàbil del mes següent una vegada complerts com a mínim els 30 dies naturals consecutius.
Si les vacances es fan en dos períodes, la seva durada és de 15 dies naturals cadascun d'ells.
22.3 En aquells serveis que per la naturalesa i les peculiaritats de les seves funcions requereixin un règim diferent de torns, s'han d'establir les excepcions oportunes i els torns que siguin adequats han de ser fixats pels respectius secretaris generals.
Permís per a assumptes personals
Definició del permís i subordinació a les necessitats del servei
23.1 El personal inclòs en l'àmbit d'aplicació d'aquest Decret pot disposar, com a màxim i per cada any treballat, de nou dies de permís per a assumptes personals sense justificació o el seu còmput equivalent en hores en funció de la jornada que realitzi.
La concessió d'aquest permís resta subordinada a les necessitats del servei i en tots els casos cal garantir que la mateixa unitat orgànica on es presten els serveis assumeixi sense dany per a terceres persones o per a la pròpia organització les tasques del funcionari al qual es concedeix el permís.
23.2 Els departaments han de portar un control rigorós dels dies o hores de permís de què gaudeixi el seu personal.
Fraccionament dels dies d'assumptes personals i gaudiment per hores
24.1 Del permís per a assumptes personals es gaudeix en dies sencers, en matins, en tardes o per hores.
El còmput total dels dies sencers, matins, tardes o hores de què s'hagi gaudit no pot superar, en jornada ordinària, les 67 hores 30 minuts, llevat dels casos de reducció de jornada en què es redueix proporcionalment el nombre total d'hores anuals.
24.2 Als efectes del còmput de les 67 hores 30 minuts, en jornada ordinària, s'entén que un dia sencer, un matí o una tarda equivalen a les hores de permanència obligatòria que en cada cas el funcionari estigui obligat a fer en funció de les opcions horàries i de jornada que hagi fet.
24.3 En el cas que pel nombre de dies d'assumptes personals sol·licitats no sigui possible la recuperació setmanal de l'horari flexible en jornada ordinària, als efectes del còmput que estableixen els dos apartats anteriors es tindran en compte les hores realment realitzades els dies treballats, i la diferència fins a 37 hores 30 minuts setmanals, o fins a les 35 hores en jornada d'estiu, serà descomptada de les 67 hores 30 minuts d'assumptes personals.
El permís per a assumptes personals es pot acumular a les vacances sempre que ho permetin les necessitats dels serveis.
El personal inclòs en l'àmbit d'aplicació d'aquest Decret que fa l'horari general regulat a l'article 3 del Decret 173/1996, de 23 de maig, sobre jornada i horari de treball, vacances i permís per maternitat del personal funcionari de l'Administració de la Generalitat, i a l'article 2 del Decret 226/1997, de 2 de setembre, pel qual s'estableixen normes complementàries sobre jornada i horari de treball del personal funcionari al servei de l'Administració de la Generalitat, ha d'optar per un dels horaris generals, llevat que el lloc tingui establerta una jornada de dedicació especial o un horari especial en les relacions de llocs de treball, en el termini i procediment que determini el conseller de Governació i Relacions Institucionals, mitjançant una sol·licitud adreçada al secretari general del departament en el qual estigui adscrit el personal afectat.
Un cop efectuada l'opció per un dels horaris generals d'acord amb el que estableix el paràgraf primer, qualsevol modificació posterior de l'horari escollit s'ha de comunicar al secretari general del departament en el termini i procediment que determini el conseller de Governació i Relacions Institucionals.
El conseller de Governació i Relacions Institucionals ha de dictar les instruccions que siguin necessàries sobre els horaris que han de fer els funcionaris de nou ingrés, els que reingressin al servei actiu o participin en els sistemes de provisió, així com l'horari que han de fer els interins que accedeixin a un lloc de treball vacant o que facin substitucions.
—3 Anàlisi i seguiment de la prestació dels serveis
La Secretaria General de Funció Pública, amb la informació facilitada pels departaments o per altres mitjans que consideri adequats, ha de fer l'anàlisi i el seguiment de la prestació correcta dels serveis als ciutadans, d'acord amb les opcions horàries efectuades pel personal i l'evolució del funcionament i l'organització de les diferents unitats administratives, i elaborar si s'escau els criteris o instruccions que es considerin necessaris.
—4 Personal subaltern i auxiliar dels centres públics d'ensenyament
La jornada de treball del personal subaltern i auxiliar dels centres públics d'ensenyament és la que estableixen els articles 3 i 5 d'aquest Decret.
L'horari d'aquest personal s'ha d'ajustar igualment al que preveu aquest Decret, sens perjudici de les adaptacions que, per necessitats dels centres i d'acord amb la seva activitat, calgui fer per tal de garantir-ne el funcionament adequat.
En la determinació dels horaris, que seran autoritzats per la delegació territorial corresponent, s'hi han de tenir en compte els objectius de millora i ampliació de l'horari d'atenció al públic, així com l'optimització de la disponibilitat del temps del personal.
—5 Horari de garantia de prestació de serveis i/o atenció al ciutadà
Per raó de l'especificitat de les seves funcions o per tal de garantir la prestació correcta dels serveis que es considerin imprescindibles i/o l'atenció al ciutadà, el secretari general del departament pot establir, excepcionalment, que en determinats llocs de treball es faci l'horari primer establert en aquest Decret sense l'opció de recuperar la totalitat o una part de les 2 hores i 30 minuts corresponents a les tardes dels divendres.
La realització d'aquest horari admet l'opció d'iniciar la jornada diària entre les 8.30 i les 9 hores i avançar l'hora de sortida a la tarda en el mateix període de temps treballat al matí, i comporta necessàriament el compliment estricte de 7 hores i 30 minuts diaris, sens perjudici del que estableix l'article 15 d'aquest Decret.
El personal que, d'acord amb la normativa vigent, té reconeguda una jornada inferior a l'ordinària de 37 hores i 30 minuts, pot continuar desenvolupant-la en les condicions que determina la seva normativa específica i amb les reduccions retributives que s'hi estableixen, i sens perjudici dels supòsits de reducció de jornada previstos per la normativa.
—1 Resten derogats els decrets 173/1996, de 23 de maig, sobre jornada i horari de treball, vacances i permís per maternitat del personal funcionari al servei de l'Administració de la Generalitat de Catalunya, i 226/1997, de 2 de setembre, pel qual s'estableixen normes complementàries sobre jornada i horari de treball del personal funcionari al servei de l'Administració de la Generalitat de Catalunya, i l'article 4 del Decret 328/1993, de 28 de desembre, sobre les relacions de llocs de treball del personal funcionari de l'Administració de la Generalitat de Catalunya.
—2 Així mateix, resta derogada qualsevol altra disposició que contravingui al que disposa aquest Decret.
Barcelona, 5 de desembre de 2000